CELEX: 62013TJ0559
Trade mark Komunitarja
Proċedimenti ta’ oppożizzjoni
Applikazzjoni għat-trade mark Komunitarja figurattiva GIOVANNI GALLI
Trade mark Komunitarja verbali preċedenti GIOVANNI
Raġuni relattiva għal rifjut
Assenza ta’ probabbiltà ta’ konfużjoni
Artikolu 8(1)(b) tar-Regolament (KE) Nru 207/2009
Karattru distintiv ta’ isem u ta’ kunjom

)
[omissis]
It-talbiet tal-partijiet
[omissis]
Ir-rikorrenti titlob li l-Qorti Ġenerali jogħġobha:
—
tannulla d-deċiżjoni kkontestata;
—
tirrifjuta l-applikazzjoni għar-reġistrazzjoni tat-trade mark li għaliha saret applikazzjoni fir-rigward tal-prodotti kollha li kontrihom tressqet l-oppożizzjoni;
—
tikkundanna lill-UASI għall-ispejjeż.
L‑UASI jitlob li l‑Qorti Ġenerali jogħġobha:
—
tiċħad ir-rikors;
—
tikkundanna lir-rikorrenti għall-ispejjeż.
Id-dritt
[omissis]
Fuq il-paragun tas-sinjali
[omissis]
Fuq il-livell ta’ karattru distintiv u l-importanza relattiva tal-elementi li jiffurmaw it-trade mark li għaliha saret applikazzjoni
[omissis]
– Fuq l-elementi verbali tat-trade mark li għaliha saret applikazzjoni
[omissis]
Il-Bord tal-Appell qies ukoll li, skont il-ġurisprudenza, il-kunjomijiet kienu ġeneralment meqjusa iktar distintivi mill-ismijiet.
Madankollu għandu jiġi kkonstatat li, sal-ġurnata tal-llum, il-ġurisprudenza ma stabbilietx tali prinċipju għat-territorju kollu tal-Unjoni.
F’dak li jirrigwarda ż-żewġ sentenzi ċċitati mill-Bord tal-Appell fil-punt 33 tad-deċiżjoni kkontestata, għandu jiġi osservat li s-sentenza tal-1 ta’ Marzu 2005, Fusco vs UASI – Fusco International (ENZO FUSCO) (T‑185/03, Ġabra,
EU:T:2005:73
), kienet tirrigwarda biss il-perċezzjoni tal-pubbliku Taljan (punt 54 tal-imsemmija sentenza), u li s-sentenza tat-13 ta’ Lulju 2005, Murúa Entrena vs UASI – Bodegas Murúa (Julián Murúa Entrena) (T‑40/03, Ġabra,
EU:T:2005:285
) kienet tirrigwarda biss il-perċezzjoni tal-pubbliku Spanjol (punti 40, 64, 65 u 69 tal-imsemmija sentenza).
F’dak li jirrigwarda l-ġurisprudenza ċċitata mill-UASI fir-risposta, għandu jiġi osservat dan li ġej. Fis-sentenza tal-20 ta’ Frar 2013, Caventa vs UASI – Anson’s Herrenhaus (B BERG) (T‑631/11,
EU:T:2013:85
, punt 48), il-Qorti Ġenerali fakkret li “l-perċezzjoni tas-sinjali magħmula mill-isem u mill-kunjom ta’ persuna, reali jew fittizja, [setgħet] tvarja fid-diversi pajjiżi tal-Unjoni” u li “ma jistax jiġi eskluż li, f’ċerti Stati Membri, il-konsumaturi iktar jiftakru l-kunjom milli l-isem meta [jipperċepixxu] trade marks magħmula minn isem u minn kunjom flimkien”. Għalhekk, il-Qorti Ġenerali stabbiliet prinċipju li huwa validu biss “f”ċerti” Stati Membri u mhux fit-territorju kollu tal-Unjoni.
Barra minn hekk, fis-sentenza tat-28 ta’ Ġunju 2012, Basile u I Marchi Italiani vs UASI – Osra (B. Antonio Basile 1952) (T‑134/09,
EU:T:2012:328
, punt 44), il-Qorti Ġenerali llimitat ruħha li tikkonstata li “il-konsumatur Taljan [kien] jattribwixxi, bħala regola ġenerali, iktar karattru distintiv lill-kunjom milli lill-isem preżenti fit-trade mark inkwistjoni”. Fid-digriet tas-6 ta’ Ġunju 2013, I Marchi Italiani vs UASI (C‑381/12 P,
EU:C:2013:371
, punti 70 sa 73), invokat mill-UASI fir-risposta, il-Qorti tal-Ġustizzja llimitat ruħha li tikkonstata li l-aggravju tar-rikorrenti bbażat fuq ksur tal-Artikolu 8(1)(b) tar-Regolament Nru 207/2009 kien jirrigwarda kwistjonijiet ta’ fatt li, bħala regola ġenerali, ma humiex suġġetti għall-istħarriġ tal-Qorti tal-Ġustizzja fil-kuntest ta’ appell.
F’dak li jirrigwarda d-digriet tas-16 ta’ Mejju 2013, Arav vs H. Eich u UASI (C‑379/12 P,
EU:C:2013:317
), il-Qorti tal-Ġustizzja llimitat ruħha li tikkonstata, fil-punt 44 tiegħu, li “[g]ħalkemm [kien] possibbli li, f’parti tal-Unjoni, il-kunjom ikollu, bħala regola ġenerali, karattru distintiv iktar ogħli minn dak tal-isem, [kien] jeħtieġ madankollu, f’kull każ, li jittieħdu inkunsiderazzjoni fatturi speċifiċi għall-każ u, b’mod partikolari, il-fatt li l-kunjom inkwistjoni [kien] rari jew, għall-kuntrarju, komuni ħafna, li [seta jkollu] effett fuq dan il-karattru distintiv”. Għalhekk, hija stabbiliet prinċipju li huwa validu biss “f’parti mill-[Unjoni]”.
Sentenzi oħra, bħas-sentenzi tal-14 ta’ April 2011, TTNB vs UASI – March Juan (Tila March) (T‑433/09,
EU:T:2011:184
, punti 7, 12 u 30), tas-27 ta Settembru 2012, El Corte Inglés vs UASI – Pucci International (PUCCI) (T‑39/10,
EU:T:2012:502
, punti 53 u 54), u tat-8 ta’ Marzu 2013, Mayer Naman vs UASI – Daniel u Mayer (David Mayer) (T‑498/10,
EU:T:2013:117
, punti 7 u 111), jikkonċernaw biss il-perċezzjoni tal-pubbliku Spanjol jew Taljan.
Għalhekk, il-Bord tal-Appell kien żbaljat meta qies, fil-punt 33 tad-deċiżjoni kkontestata, li, “skont il-ġurisprudenza”, il-kunjomijiet kienu iktar distintivi mill-ismijiet. Barra minn dan, għandu jiġi kkonstatat li la l-Bord tal-Appell, u lanqas il-UASI fir-risposta u bi tweġiba għall-mistoqsijiet magħmula f’dan ir-rigward mill-Qorti Ġenerali matul is-seduta, ma pproduċew elementi konkreti dwar il-perċezzjoni tal-pubbliku fl-Istati Membri kollha li jippermettu li tiġi ġġeneralizzata r-regola li tgħid li kunjom huwa, bħala prinċipju, iktar distintiv minn isem, regola li fil-ġurisprudenza tal-Qorti tal-Ġustizzja u tal-Qorti Ġenerali ġiet aċċettata biss għal parti mill-Unjoni.
Fl-assenza ta’ elementi konkreti pprodotti mill-UASI fir-rigward tal-perċezzjoni tal-pubbliku fl-Unjoni kollha, ma hemmx lok li l-kamp ta’ applikazzjoni tal-ġurisprudenza li tgħid li, f’ċerti Stati Membri, kunjom ġeneralment għandu karattru distintiv ogħla minn isem, jiġi estiż għat-territorju kollu tal-Unjoni.
Fid-dawl tal-fatt li, minn tal-inqas fir-rigward ta’ parti mill-Unjoni, ma huwiex stabbilit li kunjom għandu, bħala prinċipju, karattru distintiv ogħla minn isem, u fid-dawl tal-fatt li l-maġġoranza tal-pubbliku li jinsab barra mill-Italja ma għandhiex tipperċepixxi ebda wieħed mill-kunjomijiet Giovanni jew Galli bħala komuni ħafna jew rari, ma teżisti l-ebda bażi sabiex l-element “galli” tat-trade mark li għaliha saret applikazzjoni jingħata karattru distintiv ogħla mill-element “giovanni” fil-perċezzjoni tal-pubbliku kollu rilevanti. Għalhekk il-Bord tal-Appell kien żbaljat meta attribwixxa, għall-pubbliku kollu rilevanti, karattru distintiv ogħla lill-element “galli” milli lill-element “giovanni”.
Huwa ċertament minnu li parti mill-pubbliku rilevanti ser tagħti karattru distintiv ogħla lill-element “galli” tat-trade mark li għaliha saret applikazzjoni milli lill-element “giovanni”, jiġifieri dik il-parti tal-pubbliku li taf li l-element “giovanni” huwa isem Taljan komuni u li l-element “galli” ta’ din it-trade mark huwa kunjom Taljan rari, jew dik il-parti li ġeneralment tagħti karattru distintiv ogħla lil kunjom milli lil isem. Madankollu, għandu jiġi kkunsidrat li, għall-parti l-oħra tal-pubbliku rilevanti, il-karattru distintiv intrinsiku tal-elementi “giovanni” u “galli” huwa identiku u jikkorrispondi għal karattru distintiv medju.
[omissis]

Għal dawn il-motivi,
IL-QORTI ĠENERALI (Il-Ħames Awla)
Taqta’ u tiddeċiedi:

1)
Ir-rikors huwa miċħud.

2)
Giovanni Cosmetics, Inc. Hija kkundannata għall-ispejjeż.

Dittrich
Schwarcz
Tomljenović
Mogħtija f’qorti bil-miftuħ fil-Lussemburgu, fit-3 ta’ Ġunju 2015.
Firem
(
*1
)	Lingwa tal-kawża: l-Ingliż.
(
)	Qed jiġu rriprodotti biss il-punti ta’ din is-sentenza li l-Qorti Ġenerali tqis utli għall-pubblikazzjoni.